google/wiki40b huggingface dataset:
ספר תאגי

זמן חיבורו ומחברו

האזכור הוודאי הראשון של הספר, הוא בפירושו של רב סעדיה גאון לספר יצירה. אזכור קדום בהרבה, אך ספק אם מדובר בספרנו, קיים בשיר השירים רבה, שם הוא מוזכר על ידי לוי בר סיסי. כמו כן מוזכר הספר בכתבי הרמב"ן בהקדמתו לפירוש התורה.

זהות מחבר הספר אינה ידועה אך בפתיחה לספר נכתב שמקורו של הספר הוא מאותן י"ב אבנים שהניחו בני ישראל בירדן בימי יהושע:
הדין ספרא תאגי דאסיק עלי הכהן מן י"ב אבנים שהקים יהושע בגלגל, ומסרו לשמואל, ושמואל מסרו לפלטי בן ליש, ופלטי בן ליש מסרו לאחיתופל, ואחיתופל מסרו לאחיה השילוני, ואחיה השילוני מסרו לאליהו, ואליהו מסרו לאלישע, ואלישע מסרו ליהוידע הכהן, ויהוידע הכהן מסרו לנביאים, ונביאים קברוהו באסקופת בית מקדשא. וכד עקרו אסקופת בית מקדשא בשני יהויכין מלך יהודה, אשכחיה יחזקאל נבייא ואתייה לבבל. ובשני כורש מלך פרס כד אסיק עזרא עשרה יוחסין מבבל, אשכחיה להדין ספרא ואסקיה לירושלים. והגיע ליד מנחם, ומנחם מסרו לרבי נחוניא בן הקנה, ורבי נחוניא בן הקנה מסרו לרבי אלעזר בן ערך, ורבי אלעזר בן ערך מסרו לרבי יהושע, ורבי יהושע מסרו לרבי עקיבא, ורבי עקיבא מסרו לרבי יהודה, ורבי יהודה מסרו לרבי מייאשא, ורבי מייאשא מסרו לרבי נחום הלבלר, ורבי נחום הלבלר מסרו לרבי.

הספר

כאמור, בספר נזכרים אותיות שונות שיש לכותבן בצורה שונה מהרגיל. אמנם כיום לא נוהגים לכתוב את ספרי התורה על פיו, אלא כותבים את כל האותיות כרגיל, אמנם קיימות ראיות לכך שעד סוף תקופת הראשונים נכתבו רוב ספרי התורה על פיו.
ביהדות תימן נהגו לשמר את צורת האותיות המשונות, אך לא היו מתייגים את האותיות בשל המחלוקות ההלכתיות. מאז העלייה ארצה הצטמצמה הכתיבה של האותיות המשונות בקרב התימנים, והיא נשמרת בעיקר בחומשים. 
ספר תורה מזרחי בן כ-850 שנה שנמצא באוניברסיטה בבולוניה נכתב, ככל הנראה, על פי מסורת הספר. ישנו ספר תורה אשכנזי עתיק, מהמאה ה-14-15 (משוער) בספרייה הלאומית שגם הוא נכתב על-פי ספר תגין.
ללכת שבי אחרייך

ללכת שבי אחרייך הוא שיר שכתב אהוד מנור, הלחינה ועיבדה נורית הירש ושרה אילנית בתקליט הסולו השני שלה לאחר פירוק הצמד אילן ואילנית. השיר התפרסם בשנת 1974 והגיע למקום ה-24 במצעד העברי של קול ישראל, והיא אף זכתה בתואר זמרת השנה. 
השיר הוא שיר אהבה למדינה שנועד לנחם בתקופת המשבר לאחר מלחמת יום כיפור. בביצועו המקורי השתתפו חברי שלישיית צבע טרי. בתחילת הפזמון החוזר כללה נורית הירש ציטוט מוזיקלי קצר מתוך התקווה.
אהוד מנור מצטט בבית השלישי של השיר את הפיוט "יעלה תחנוננו" הפותח את הסליחות לליל יום הכיפורים במנהג אשכנז:
עם ערב הד קולנו יעלה, 
מבוקר יום אלינו הוא יבוא 
ופדיוננו יראה עד בוא ערבו, 
מתי סוכת שלומך עלינו תיגלה.
— ללכת שבי אחרייך, אהוד מנור
 
יַעֲלֶה קוֹלֵנוּ מֵעֶרֶב וְיָבוֹא צִדְקָתֵנוּ מִבֹּקֶר
וְיֵרָאֶה פִדְיוֹנֵנוּ עַד עָרֶב
— הפיוט יעלה תחנוננו
 
מקור הביטוי הוא תנ"כי: "עולליה הלכו שבי לפני צר..." (מגילת איכה, פרק א', פסוק ה'). כפשוטו - ליפול בשבי, בהשאלה - להיות כרוך אחרי מישהי כשבוי.
סטיבן דייוויס

קריירת מועדונים

דייוויס התחיל את הקריירה שלו במועדוני נוער מקומים בצפון אירלנד עד לגיל 17 בו עבר לאסטון וילה. בשנת 2002 זכה עם קבוצת הנוער בגביע ה-FA לנוער. ב-18 בספטמבר 2004 ערך את הופעת הבכורה שלו בקבוצה הבוגרת בתיקו 0-0 נגד נוריץ' סיטי. ב-16 באפריל 2005 הבקיע את שער הבכורה שלו בקבוצה הבוגרת נגד סאות'המפטון. בעונת 2005/2006 נבחר ל"שחקן הצעיר של השנה" ול"שחקן השנה" במועדון. ב-5 ביולי 2007 חתם בפולהאם ביחד עם חברו ארון יוז תמורת 4 מיליון פאונד. ב-12 באוגוסט 2007 ערך את הופעת הבכורה שלו בפולהאם במשחק הליגה נגד ארסנל.
ב-31 בינואר 2008 דייוויס הושאל לגלאזגו ריינג'רס עד לסיום העונה. ב-13 בפברואר דייוויס ערך את הופעת הבכורה שלו בריינג'רס במשחק נגד פנאתינייקוס במסגרת גביע אופ"א. הוא הבקיע את שער הבכורה שלו בריינג'רס נגד ורדר ברמן. באותה עונה הגיע עם ריינג'רס לגמר גביע אופ"א וזכה עימה בגביע הסקוטי. ב-21 באוגוסט 2008 חתם בריינג'רס ל-4 שנים תמורת 3 מיליון פאונד. ב-9 במאי 2009 הבקיע את השער היחיד באולד פירם שקידם את קבוצתו לאליפות. בינואר 2010 נבחר לכדורגלן החודש בליגה הסקוטית ובסוף העונה נבחר לכדורגלן העונה על ידי שחקני הליגה. ב-19 ביולי 2011 דייוויס חתם על חוזה לחמש שנים נוספות בריינג'רס. בתחילת עונת 2011/2012 שימש כקפטן זמני עקב פציעתו של דוד וויר. בסיום העונה נקלעה ריינג'רס לקשיים כלכליים ולא יכלה לעמוד בחוזהו של דייוויס שהפך לשחקן חופשי.
ב-6 ביולי 2012 חתם ל-3 וחצי שנים בסאות'המפטון שחזרה לפרמייר ליג. ב-19 באוגוסט 2012 ערך את הופעת הבכורה שלו בסאות'המפטון במשחק הליגה נגד מנצ'סטר סיטי. ב-17 באוקטובר 2014 האריך את חוזהו במועדון עד קיץ 2018. ב-6 בינואר 2019 חזר לגלאזגו ריינג'רס והושאל עד לסוף העונה. ב-2 במאי 2019 חתם בגלאזגו ריינג'רס באופן קבוע לעונה אחת.

קריירה בינלאומית

ב-9 בפברואר 2005 ערך את הופעת הבכורה שלו בנבחרת צפון אירלנד בהפסד 1-0 לקנדה. דייוויס בישל את שער הניצחון נגד אנגליה במסגרת מוקדמות מונדיאל 2006. ב-8 באוקטובר 2005 הבקיע את שער הבכורה שלו בנבחרת בהפסד 3-2 לויילס. ב-21 במאי 2006 הפך לקפטן הצעיר ביותר של הנבחרת במשחק ידידות בו הפסידה צפון אירלנד 1-0 לאורוגוואי. ב-8 באוקטובר 2015 הבקיע צמד בניצחון 1-3 נגד יוון שהעניק לנבחרתו העפלה ליורו 2016 לראשונה בתולדותיה.
אגאי יחזקאל

קורות חייו

יחזקאל גדל בפתח תקווה ולמד בתיכון ברנר המקומי. ב-1984 התגייס לצה"ל ושובץ בחיל השריון בחטיבה 7. בשריון עבר יחזקאל הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים בגדוד 75. בתפקידיו הבאים שירת כקצין מבצעים של הגדוד ומפקד פלוגה בשנים 1987-1988. יחזקאל שירת כמפקד פלוגה וסגן מפקד גדוד בחטיבה 460, ועבר הכשרה בבסיס הצבא האמריקאי בפורט נוקס. ב-1995 הועלה לדרגת סא"ל ומונה למפקד גדוד עשת (גדוד 9) בעוצבת עקבות הברזל (חטיבה 401). ב-1998 מונה לסגן מפקד חטיבה 7, וב-1999 לראש זירת צפון בחטיבת המבצעים.
בשנת 2000 קודם לדרגת אלוף-משנה ומונה למפקד חטיבת מילואים, חטיבה 4, במקביל עמד בראש המרכז לאימונים באש במל"י. בין השנים 2003 ל-2005 כיהן כמפקד חטיבה 188. ב-2006 מונה לראש מחלקת התכנון בחטיבת המבצעים של אגף המבצעים וב-2007 קודם לדרגת תת-אלוף ומונה למפקד עוצבת עידן (אוגדה 340) בפיקוד מרכז. ביולי 2008 התמנה לקצין שריון ראשי ובאפריל 2010 מונה למפקד עוצבת הפלדה, תפקיד בו כיהן עד מאי 2012. בתפקידו האחרון שימש ראש חטיבת התכנון באגף התכנון.
בשנת 2019 הצטרף יחזקאל לפוליטיקה והוא מונה מטעמו של בני גנץ ומפלגת חוסן לישראל לאחראי על ההתנהלות התקציבית של רשימת "כחול לבן".
יחזקאל בוגר תואר ראשון בכלכלה באוניברסיטת חיפה, ותואר שני במכללה לביטחון לאומי. נשוי ואב לשלושה ילדים.
העמותה לפיתוח קהילתי עכו

העמותה לפיתוח קהילתי עכו היא ארגון קהילתי הפועל בעכו, עיר מגוונת של יהודים וערבים בישראל. כעיר המעורבת ביותר בישראל, עכו מהווה כסמל לדו-קיום יהודי-ערבי בישראל. בד בבד העיר טומנת בחיקה מתחים אתניים וקהילתיים.
כ-30% מתושבי העיר (כ-15,000 איש) הם אזרחים ערבים, כשהאוכלוסייה היהודית מחולקת לקבוצות שונות של עולים (במיוחד עולים מחבר המדינות).
העמותה נוסדה בשנת 1988, כתוכנית להכוונת התושבים היהודים והערבים בעיר לשירותי ילדות מוקדמת, אשר חסרו לשתי האוכלוסיות. עם חלוף הזמן ראתה העמותה לנכון להרחיב את תחום השירותים המוענק על מנת לגעת בצרכי הקהילה התורמים למתחים בעבודה עם קהילה מעורבת כמו עכו. היום העמותה מהווה מעגל של אנשי מקצוע ואזרחים פעילים עם חזון מיוחד לעיר, כגון חיזוק דו-הקיום יהודי-ערבי דרך פיתוח שותפות בשירותים, במקביל להתמודדות עם הסוגיות הגורמות לעימות.
מזכיר העמותה ומנהלה הוא ד"ר הארי פריי, יושבי ראש העמותה הם יוסי פיטוסי ותגריד סייד.
בה"ד 8

בה"ד 8 (בסיס הדרכה מס' 8) הוא בית ספר לכושר קרבי הממוקם במכון וינגייט בקרבה לחוף. הבסיס כפוף למערך הכושר הקרבי של צה"ל, ומסמיך את כלל תפקידי המערך ומארגן השתלמויות בנושא.

היסטוריה

בה"ד 8 הוקם בשנת 1949 כבית הספר לצניחה של צה"ל, בצמוד לבסיס חיל האוויר בתל-נוף. תחילה שימש להכשרת הצנחנים הראשונים, אשר מהם הורכב גדוד הצנחנים הראשון  גדוד 890 .לאחר שהגדוד הוכפף לבה"ד, הפכה היחידה לתשתית ממנה הוקמה ב-1954 חטיבת הצנחנים .  מפקדו הראשון היה יהודה הררי. 
יחידת האימון הגופני הוקמה עם הקמת צה"ל ב-1948 ובסיסה היה נטוע ביחידת האימון שפעלה בפלמ"ח בתקופת טרום קום המדינה. תחילה הוקם מטה היחידה ובסיס האימונים במחנה סרפנד שהיה קודם לכן בשליטת הצבא הבריטי, לאחר הפיכת מחנה סרפנד לבסיס צריפין הועברה היחידה למחנה דורה שבנתניה, לאחר בניית שכונת רמת ידין בשנות ה-50 פונה הבסיס בשנית והעבר למתחם מכון וינגייט.
ב-1976 הפך המערך ליחידה בתוך זרוע היבשה ותפקידה הורחב לפיתוח מערכי ירי, ניווט, שחייה והצלה ואימוני לוחמה פנים אל פנים אותם הוביל אמן הלחימה אימי שדאור ליכטנפלד.
במקום מתקיימים אימונים, גיבושים ליחידות מובחרות ואליפויות צה"ל בשלל תחומי הספורט השונים למפקדים, חיילים ויחידות שלמות.
הבסיס שם לעצמו למטרה להנחיל את חשיבות התזונה הנכונה והפעילות הגופנית לכלל המשרתים בצה"ל.
בבה"ד 8 שמים דגש מיוחד על הווי צוות מדריכים מגובש, טיולים רבים ותוכנית ספורט ענפה. העישון אסור וקוד הלבוש כולל לפעמים בגדי ספורט במקום מדים.
בכל שנה מתאמנים כ-45,000 חיילים ביחידה במגוון הכשרות ספורטיביות ובמגוון אימונים בהם הדרכת כושר קרבי, הדרכת חדר כושר, אימוני ירי לאחר מאמץ, שחייה וקרב מגע.
מפקד הבה"ד הוא סא"ל עמוס גופר, לשעבר קצין כושר קרבי בבסיסי הכשרה ויחידות לוחמות, קצין כושר קרבי של יחידת מגלן.
אוברי אנדרסון-אמונס

ביוגרפיה

היא בתו של אמי אנדרסון, אמריקאי-קוריאני, וקנט אמונס, יזמית מדיה. אימה היא סטנדאפיסטית ושחקנית. יש לה אחות למחצה שגרה במיזורי. הוריה נפרדו.
אל "משפחה מודרנית" היא הצטרפה בעונה השלישית שלה, בשנת 2011.
בשנת 2016 דיבבה פרק אחד בסדרה "ארתור", ושנה לאחר מכן שיחקה בתפקיד אורח בתוכנית "ביל ניי מציל את העולם" בהנחיית ביל ניי המשודרת בנטפליקס.
יום העלייה

יום העלייה הוא יום ציון שנתי המצוין בישראל בז' בחשוון החל משנת 2016. יום זה מעלה על נס את העלייה לארץ ישראל ומכיר בחשיבותה על פי המתואר בתורה בפרשת לך לך ובספר יהושע. אף שהחוק מציין שמועד מעבר הירדן אל ארץ ישראל אירע ביום י' בניסן, יום העלייה מצוין מדי שנה ביום ז' בחשוון.

קביעת החוק

יום ציון זה נועד "להכרה בחשיבותה של העלייה לארץ ישראל כבסיס לקיומה של מדינת ישראל, להתפתחותה ולעיצובה כחברה רב-תרבותית ולציון מועד הכניסה לארץ ישראל שאירע ביום י' בניסן". חג זה נקבע בחוק יום העלייה, התשע"ו-2016, שאושר בכנסת ב-21 ביוני 2016. 
מטרת החוק מוצגת בסעיף 1 לחוק, וביתר פירוט בדברי ההסבר להצעת החוק:
מטרת הצעת החוק לקבוע יום ציון שנתי להכרה בחשיבותה של העלייה לארץ ישראל כבסיס לקיומה של מדינת ישראל, להתפתחותה ולעיצובה כחברה רב־תרבותית, וכן לציון יום י' בניסן שהוא המועד שבו נכנסו בני ישראל לארץ ישראל על פי המקרא ביום י׳ בניסן עם יהושע בן נון (יהושע, ד', י"ט). החוק המוצע נועד לתרום להטמעה בקרב הציבור של ערכה וחשיבותה של העלייה לחיזוקו של עם ישראל ולביסוסה של מדינת ישראל כמדינה יהודית ודמוקרטית.
הסיבה לציון יום העלייה בתאריך השונה מהיום שנקבע בחוק, מופיעה בדברי ההסבר להצעת החוק:
בשל קרבתו של יום י' בניסן לחג הפסח, והעובדה שבתקופה זו בתי הספר בחופשה והכנסת על־פי רוב בפגרה, מוצע לקבוע כי יום העלייה יצוין ביום ז' בחשוון, הסמוך לפרשת לך לך שבה מסופר על מתן הציווי האלוהי לאברהם ללכת לארץ ישראל.
אפוקסי

אפוקסי (Epoxy; נקרא גם פוליאפוקסיד) הוא פולימר אפוקסידי תרמוסטי שמתקשה כאשר הוא מעורבב עם חומר מקשה או זרז. 
השרפים האפוקסיים הנפוצים ביותר נוצרים מתערובת של אפיכלורוהידרין וביספנול A. הניסיונות הראשונים להפקת שרפים אפוקסיים מאפיכלורוהידרין החלו ב 1927 בארצות הברית, אך ההצלחה המסחרית הראשונה הייתה של ד"ר פייר קסטן השווייצרי וד"ר גרילני האמריקאי, בשנות השלושים. חברת Ciba השווייצרית קנתה את רישיונות היצור מקסטן, והפכה לאחת משלוש יצרניות האפוקסי הגדולות בעולם.

תעשיית האפוקסי

תעשיית האפוקסי העולמית נאמדת במחזור של כ־15 מיליארד דולר בשנה. כ־50-100 יצרנים מייצרים חומרים אפוקסיים. הגדולים מביניהם הם "רזולושן", לשעבר חלק מ"של", דאו כימיקלים והנטסמן, Ciba לשעבר ו"ויואסיטי" האוסטרלית. יתר החברות פועלות בשווקים מקומיים בלבד, מייצרות רק מקשים לאפוקסי או מוצרים מיוחדים בעלי נתח שוק קטן.
החברות שהוזכרו לעיל בדרך כלל אינן מייצרות אפוקסי הניתן לשימוש על ידי צרכני הקצה, ולכן ישנן חברות אחרות המעבדות את האפוקסי הגולמי באמצעות הוספת מלאנים כטלק, צורן ותחמוצת אלומיניום; באמצעות הוספת מדללים, חומרי צבע והגמשה, חומרים מגבירי דביקות וכדומה. תוספים אלו מוזילים את המוצר, מקלים על העבודה איתו ומשפרים את ביצועיו. חברות אלו משווקות בדרך כלל מאות ואף אלפי סוגים של תערובות אפוקסי שונות המותאמות לצרכים נבדלים.
השימושים של חומרים אפוקסיים הם רבים: ציפויים, דבקים, ייצור חומרים מרוכבים מסיבי פחמן ופיברגלס וחומרי מילוי. כולם מצטיינים בכוח הדבקה רב, עמידות לחום וקורוזיה, עמידות מכנית ובידוד חשמלי מעולה - אך כמעט כל תכונה שכזו ניתנת לשינוי (למשל, קיים אפוקסי מעורב באבקת כסף בעל מוליכות חשמלית מצוינת)

צבעים וציפויים

צבעים על בסיס אפוקסי משמשים לרוב במדיחי כלים, מכונות כביסה ומכשירי חשמל "לבנים" אחרים בשל עמידותם המצוינת בפני רטיבות ושחיקה. צבעי יסוד אפוקסיים רווחים גם בתעשיית הרכב וביישומים ימיים על משטחי מתכת בשל עמידותם לקורוזיה והתחברותם הטובה לצבעים עליונים. גם פחיות שימורים מצופות בדרך כלל בציפוי אפוקסי פנימי למניעת חלודה, בפרט כאשר המזון הוא חומצי (למשל בשימורי עגבניות). משתמשים באפוקסי גם להדבקת ועיצוב אריחי רצפה, וליצירת ציפוי עמיד על רצפות בטון יצוק.

דבקים

דבקים על בסיס אפוקסי מהווים דבקים חשובים (יחד עם חומרים אקריליים, ציאנואקרילט ופוליאוריתן) המשמשים במטוסים, כלי רכב, אופניים, מגלשי סקי ובאינספור ישומים אחרים בהם נדרש חוזק רב של ההדבקה.
ניתן להדביק באמצעות דבק אפוקסי כמעט כל חומר, ובכלל זה מתכת, עץ, אבן, זכוכית ופלסטיק. ניתן לייצר את הדבק שקוף או אטום, גמיש או קשיח ובמגוון של מהירויות התקשות. דבקי אפוקסי הם הדבקים בעלי העמידות הגבוהה ביותר לחום ולתקיפה כימית, והתקשותם אינה תלויה באוויר (אלא בזרז) - לכן ניתן להקשותם גם מתחת לפני המים ובמקומות קשים לגישה.

יציקת תבניות

בתחום יציקת התבניות משתמשים רבות בשרף אפוקסי ליצירת דגמים, תבניות, תושבות וכדומה. היותו של האפוקסי נוח לעיבוד ולמזיגה, ובעל יכולת התקשות מהירה בטמפרטורת החדר הביאו להעדפתו על פני יציקות מתכת או עיבוד שבבי של עץ. משתמשים באפוקסי גם ליצירת חומרים מרוכבים על בסיס סיבי פחמן או פיברגלס. מחירו של האפוקסי גבוה משל שרפי פוליאסטר או ויניל, אך ניתן ליצור ממנו חומרים מרוכבים חזקים יותר ועמידים יותר בפני חום.

בשימוש ביתי

מוצרי אפוקסי שונים נמכרים בחנויות "עשה זאת בעצמך" רבות, בדרך כלל כערכה המכילה שני חומרים אותם יש לערבב. אלו לרוב דבקים חזקים או "פלדה נוזלית" - אפוקסי המכיל אבקת מתכת ומשמש לתיקון סדקים שנוצרו במעברי מים ברכב, באגן השמן או ברדיאטור.
אליזבת אוגוסטה סופיה, רוזנת פפאלץ-נויבורג

ביוגרפיה

אליזבת אוגוסטה סופיה נולדה ב-17 במרץ 1693 בבריג שבשלזיה, לקרל השלישי פיליפ, הנסיך הבוחר מפפאלץ וללודוויקה קרולינה רדזיוויל, בתם של בוגיסלאב רדזיוויל ואנה מריה רדזיוויל. בהיותה בת שנתיים מתה אמה, וכל אחיה ואחיותיה מתו בינקותם.
ב-2 במאי 1717 התחתנה אליזבת אוגוסטה סופיה עם יוזף קרל, רוזן פפאלץ-זולצבאך, בנישואים שנועדו למנוע מלחמת ירושה על נסיכות הבוחר מפפאלץ, מכיוון שלאביה לא היו בנים. אולם ב-30 בינואר 1728 מתה אליזבת אוגוסטה סופיה, ובשנת 1729 מת בעלה יוזף קרל, ומשום כך ירש לבסוף את אביה, אחיינה-חתנה קרל תאודור, רוזן פפאלץ-זולצבאך.
סיניק

סיניק (Cynic) היא להקת דת' מטאל פרוגרסיבי אמריקאית.

תולדות הלהקה

מקור הלהקה מטמפה שבפלורידה. היא הוקמה על ידי פול מסווידל הגיטריסט ושון ריינרט המתופף בשנת 1987. זמן מה לאחר מכן צורף ואן ארפ כבסיסט וג'ק קלי כסולן. בתחילת דרכה ניגנה הלהקה דת' מטאל כמיטב המסורת של להקת דת' כשהיא מושפעת מלהקות אחרות כגון קריאייטור ופוזסט. לבסוף עזב ג'ק את הלהקה, ג'ייסון גובל צורף כגיטריסט נוסף ופול שימש כזמר.
החל משנת 1991 החלה הלהקה לשנות בהדרגה את הסגנון המוזיקלי, אשר שיאו הוא באלבומה הראשון של הלהקה, Focus, אשר הציג טכניקה מרשימה והשפעות נרחבות מעולם הג'אז והפיוז'ן.
בשנת 1994 יצאה הלהקה לסיבוב הופעות יחד עם להקת קאניבל קורפס האמריקאית ובסתיו של אותה שנה פורקה הלהקה בעקבות חילוקי דעות.
ב-6 בספטמבר 2006 דווח שסיניק יעשו "קאמבק" באביב/קיץ 2007.

דיסקוגרפיה

אלבומה של הלהקה, Focus, שיצא לאור בשנת 1993, הביא את ז'אנר הדת' מטאל למקומות חדשים.
לאחר הפסקה של קרוב ל-13 שנה, בנובמבר 2008, יצא לאור אלבומה השני של הלהקה - Traced In Air.
הלהקה הוציאה ארבעה דמואים בשנים שבין 1988 ועד 1991.
אחימלך בן אביתר

אֲחִימֶלֶךְ או אֲבִימֶלֶךְ  בֶּן־אֶבְיָתָר היה הסגן של צדוק ואביתר הכהנים הגדולים. אביו היה אביתר הכהן הגדול, מצאצאי בית עלי. שמותיו מביעים שאחי, אבי (כינויים לה') הוא מלך.

חלוקת הכהנים ל24 משמרות

על פי רוב הפרשנים, דוד אחימלך וצדוק חילקו את הכהנים ל-24 בתי אבות, והטלת הגורלות שקבעה את הסדר של המשמרות הייתה בנוכחותם. אחימלך שימש באותו מעמד כנציג בית איתמר הכהן. אולם, רבי נחמיה פירש שהמעמד נעשה על ידי משה ושאחימלך בן אביתר הוא אחד משמותיו הרבים של משה.
תנועת העבודה הציונית העולמית

תנועת העבודה הציונית העולמית (תע"צ) היא המסגרת העולמית של ציונים בעלי עמדות סוציאל-דמוקרטיות, וכוללת את מפלגת העבודה הישראלית וסניפים של התנועה בחו"ל. 
תע"צ פועלת במוסדות הלאומיים, כדוגמת הסוכנות היהודית, ההסתדרות הציונית העולמית וקרן קיימת לישראל. התנועה נוסדה בעקבות הקמתה של מפלגת העבודה הישראלית בינואר 1968, ומאז הקמתה פעלה בקרב הקהילות היהודיות בארצות העולם המערבי, כשהיא נשענת על יוצאי התנועות הסוציאליסטיות ממזרח אירופה ועל פעילים יהודים באיגודים המקצועיים. תע"צ כוללת בתוכה את צעירי התנועה. 
בראש תע"צ כיום עומד יגאל צחור והמזכ"ל- מישל חלימי. עם בכירי התנועה נמנים יו"ר קרן קיימת לישראל, גזבר הסוכנות היהודית, ארבעה חברי הנהלת הסוכנות היהודית ובכירים בגופים נוספים.
צעירי תנועת העבודה הציונית העולמית הם המסגרת העולמית של הצעירים והתנועות, הכלולות בתנועת העבודה הציונית העולמית, בשיתוף תנועת "המחנות העולים" ותנועת "הבונים דרור" העולמית. התנועה הצעירה, שהחלה את פעילותה מחדש בשנת 2009, כוללת צעירים יהודים בישראל ובעולם בגילאי 18-35 אשר מזדהים עם ערכי הציונות החברתית-סביבתית. מבנה צעירי התנועה מורכב מהמזכירות, מהוועידה העולמית ומהצוותים הגאוגרפיים, המהווים גשר בין ישראל לבין צעירים בקהילות ברחבי העולם. יו"ר צעירי תע"צ כיום הוא יוני יצחק.
Wrecking Ball

וידאו קליפ

הווידאו קליפ בוים על ידי טרי ריצ'רדסון ועלה לערוץ ה-VEVO של סיירוס ב-9 בספטמבר 2013. הקליפ מתחיל בתקריב על סיירוס עומדת מול רקע לבן לחלוטין ובוכה כאשר היא מבצעת את השיר. בהמשך מיילי שוברת קירות עם פטיש (שאותו היא מלקקת, פעולה שמסמלת את המשיכה לכאב שהיא חשה, אך מפורשת על ידי רבים כפעולה מינית) ורוכבת בעירום מצד לצד על כדור הריסה. ב-24 בספטמבר 2013 שוחררה גרסת במאי לקליפ, בו לאורך כל השיר נראית סיירוס בוכה ושרה בתקריב.

ביקורת ופרסום

הווידאו קליפ קיבל ביקורות מעורבות ושונות. הוא זכה לתהודה ודנו בו בכלי תקשורת רבים, בעיקר בגלל אופיו הפרובוקטיבי. הקליפ היה חלק ביצירת התדמית הפרובוקטיבית של סיירוס וזכה לפרודיות ולחיקויים רבים. כאשר השיר פורסם לראשונה ב-YouTube הוא נחל הצלחה עולמית חסרת תקדים ושבר את השיא של VEVO בקטגוריה "שיא הצפיות ל-24 השעות הראשונות" עם 19.3 מיליון צפיות. כיום עומד הקליפ על למעלה ממיליארד צפיות ומעל ל-4.8 מיליון לייקים. השיר הוא הנצפה ביותר של סיירוס, ומדורג כיום במקום השני בקטגוריית "הסרטון הכי נצפה לשנת 2013".

הצלחה מסחרית

בשבוע הראשון לצאתו, "Wrecking Ball" הגיע למקום ה-50 במצעד הבילבורד האמריקאי. לאחר שיצא כסינגל באופן רשמי, קפץ למקום הראשון וכבש את מצעדי ITunes ברחבי העולם והוא מהווה את הסינגל הראשון והיחיד של סיירוס שהגיע למקום הראשון בבילבורד. בממלכה המאוחדת, סיירוס הייתה האמנית הראשונה ב-2013 שהגיעה למקום ראשון כפול בכך שהשיר ואלבומה "Bangerz" היו במקום הראשון בו-זמנית.
סקונה

היסטוריה

מאז שהאראלד הראשון, מלך דנמרק ("האראלד כחול-השן") איחד את דנמרק בחלקה השני של המאה העשירית, היה סקונה חלק מדנמרק, ויחד עם הלנד, בלקיניה ובורנהולם נקרא "ארץ סקונה" (Skåneland). בשנת 1060 נוצרה הבישופות של לונד, שבין 1164 ל-1531 עלתה בחשיבותה אף על זו של אופסלה. עד לבוא הרפורמציה הפרוטסטנטית הייתה לונד למרכז תרבותי מוביל הן עבור דנמרק והן עבור ממלכת שוודיה שכללה את פינלנד. יחסים הדוקים עם ברית ערי הנזה תרמו לנסיקה כלכלית, שנמשכה עד לסוף המאה ה-16. הרפורמציה הדנית ועמה עלייתה של דנמרק ככוח-על אזורי הביאו לקביעתה של מאלמה כמרכזן. הסכם רוסקילדה, שהיה הסכם שלום שנחתם ב-1658 בין מלך דנמרק-נורווגיה למלך שוודיה ובמסגרתו איבדה הראשונה שטחים גדולים לשוודיה, העביר את סקונה אל האחרונה. ראשית כדומיניון שוודי ובהתמדה, מ-1719, נכלל כל סקונה בממלכת שוודיה.

תרבות

תשע מתוך ערי סקונה הן בעלות שורשים מימי הביניים, וחבל הארץ מנוקד ב-500 כנסיות. הערים לונד ואיסטד, בין היתר, מִתנאות ברשת רחובות ימי-ביניימית ששומרה. 240 טירות מצויות בסקונה, יותר מכל חבל אחר בשוודיה. מהבולטות הן גלימינייהוס (Glimmingehus) ומאלמהוס (Malmöhus), כמו כן, גם טירת גילבו, טירת קנוטסתורפ וטירת טוסתרופ.
המבטא הסקוני מפורסם בכך שהוא שונה במיוחד מהמבטא השוודי הסטנדרטי, ולמעשה מהווה דיאלקט מזרח-דני; הביטוי סקונסקה (Skånska) מתייחס לניבים הדרום-שוודיים בכללם, אולם גם לדיאלקט הדרום-סקנדינבי שהיה נהוג בטרם השוודיזציה שארעה בסוף המאה ה-17.
סולימאן ג'עברי

סולימאן ג'עברי (בערבית: سليمان الجعبري, ‏1912 – אוקטובר 1994) היה איש דת מוסלמי-סוני. כיהן כמופתי של ירושלים בין השנים 1993–1994.

ביוגרפיה

נולד בחברון. למד באוניברסיטת אל-אזהר. עבד כקאדי בבתי הדין השרעיים בלוד, צפת ויפו. ב-1949 מונה על ידי המופתי של ירושלים, שייח' חסאם ג'אראללה, לסגנו. לאחר מותו של ג'אראללה ב-1954 לא מונה לו מחליף. ג'עברי עצמו שימש כקאדי בצבא הירדני ועבד בחינוך בערב הסעודית, בקטר וביהודה ושומרון, עד לפרישתו לגמלאות ב-1975. ב-1993 מונה ג'עברי לתפקיד המופתי של ירושלים. לאחר מותו באוקטובר 1994, מינתה ירדן את השייח' עבד אל-קאדר עאבדין לתפקיד. במקביל מינה ראש הרשות הפלסטינית, יאסר ערפאת, את השייח' עכרמה צברי, וזאת על רקע דרישתו להכיר בפלסטינים כאחראים על המקומות הקדושים.
יחסי החוץ של בורונדי

יחסי בורונדי עם שכנותיה הושפעו לעיתים קרובות מבעיות ביטחוניות. מאות אלפי פליטים בורונדיים עברו בזמנים שונים לרואנדה, לטנזניה ולרפובליקה הדמוקרטית של קונגו, וכן מאות אלפי בורונדים נמצאים במדינות שכנות כתוצאה ממלחמת האזרחים המתמשכת. רובם, יותר מ-340,000 מאז 1993, בטנזניה. כמה קבוצות מורדים בורונדינים השתמשו במדינות שכנות כבסיסים לפעולות המורדים. האמברגו שהוטל על המדינות האזוריות ב-1993, פגע ביחסים הדיפלומטיים עם שכנותיה; היחסים השתפרו מאז השעיית סנקציות אלה ב-1999.
בורונדי היא חברה בארגונים בינלאומיים ואזוריים שונים, ביניהם האו"ם, איחוד מדינות אפריקה, הבנק לפיתוח אפריקה ולה פרנקופוני. בורונדי היא גם חבר בבית הדין הפלילי הבינלאומי עם הסכם חסינות בין-צדדי להגנה על הצבא האמריקני (כמפורט סעיף 98). השר השוודי לשילוב ולשוויון מגדרי, ניאמקו סאבוני, נולד בבורונדי.

אנדורה

שתי המדינות כוננו יחסים דיפלומטיים ב-30 במאי 2007.

ארמניה

שתי המדינות כוננו יחסים דיפלומטיים ב-28 במאי 1992.

ארגנטינה

שתי המדינות כוננו יחסים דיפלומטיים ב-20 בספטמבר 1976.

גיאורגיה

שתי המדינות כוננו יחסים דיפלומטיים ב-21 במרץ 1993.

ישראל

שתי המדינות כוננו יחסים דיפלומטיים במרץ 1995.

לטביה

שתי המדינות כוננו יחסים דיפלומטיים ב-24 במאי 1993.

ליטא

שתי המדינות כוננו יחסים דיפלומטיים ב-17 במאי 1993.

מונטנגרו

שתי המדינות כוננו יחסים דיפלומטיים ב-17 באוגוסט 2012.

רומניה

שתי המדינות כוננו יחסים דיפלומטיים ב-8 באוגוסט 1968.

רואנדה

בורונדי ורואנדה מסתכסכות וחולקות זו לצד זו את גבולות הנהרות אקניארו וקגרה/ניאברונגו, אשר השתנו מאז 1960, כאשר הגבול היה תחום.

סרביה

שתי המדינות כוננו יחסים דיפלומטיים בשנת 1962.

דרום קוריאה

כינון היחסים הדיפלומטיים בין דרום קוריאה לבין הרפובליקה של בורונדי התרחש ב-3 באוקטובר 1993. ב-אוקטובר 1985, שר האוצר פייר נגרנגי נכח באספה הכללית השנתית של קרן המטבע הבינלאומית ובבנק הבינלאומי לשיקום ולהתפתחות בסיאול, קוריאה.
לאמיה ז'ורייג'

עבודה

ז'ורייג' עובדת עם מגוון מדיות, לרבות ציור, כתיבה, צילום, וידאו, ומיצב. היא בוחנת ארכיונים ונושאים אחרים הקשורים לזיכרון.
ז'ורייג' משתמשת במסמכים ארכיוניים בשילוב עם אלמנטים בדיוניים, כדי לשקף גם היסטוריה וגם את אפשרויות הטמונות בסיפורה. היא בוחנת את היחסים בין סיפורים אינדיווידואליים לבין זיכרון קולקטיבי. היא מתמקדת בעיקר בהיסטוריה לבנונית, וחוקרת את האופנים שמלחמה ותוצאותיה מיוצגים ומסופרים בארצה, ובמיוחד בביירות - עיר מולדתה ומגוריה. סרטה Here and Perhaps Elsewhere ‏(2003) מייצג מעין מפה אישית של ביירות, ובו ז'ורייג' פוגשת מגוון אנשים בטיולה לאורך "הקו הירוק" הבלתי נראה - הגבול עליו נמצאות עמדות בידוק צבאיות, ומשם התרחשו חטיפות רבות אשר פילגו את ביירות למזרח ומערב.
במיצב הווידאו על ערוץ יחיד, "Objects of War" (אובייקטים של מלחמה), סדרה של עדויות על מלחמת לבנון, היא בוחנת כיצד מלחמה וטראומה יכולות להתגלם בחפצים חומריים. העבודה נרכשה על ידי מוזיאון טייט מודרן ב-2011, עבודת האמנות המז'ורית הראשונה של אמן לבנוני שנכללה באוספים הקבועים של מוזיאון זה. עבודת הווידאו שלה על ביירות, "Autopsy of a City" (ניתוח לאחר המוות של עיר) הוא חלק מ-"Story Board", מרכז דיגיטלי בהפקת המוזיאון לאמנות מודרנית של סן פרנסיסקו.
בעבודתה Night and Days ‏(2007), סדרת צילומים, היא מתעדת את מעבר הזמן והשינויים שמתרחשים בעטיית מלחמות. העבודה מבוססת על צילומים ורשימות שערכה ב-2006, בעת המלחמה. בכל עבודותיה, היא עוסקת בתיעוד הזמן ומעברו, העקבות שהוא משאיר אחריו, וכיצד הוא משפיע על הבריות, לרבות זיכרונות האדם, והבלתי אפשרי שגלום בניסיון לייצר ולהנגיש נראטיב שלם של העבר.
DKW ג'וניור

DKW ג'וניור, (DKW Junior‎) היא מכונית סופרמיני שיוצרה על ידי יצרנית הרכב הגרמנית DKW בין השנים 1959–1963.
אב טיפוס של ה-DKW ג'וניור הוצג ב-1957.

חברת המכוניות והאופנועים DKW

דה-קה-וו: DKW) Dampf-Kraft-Wagen) 
חברת DKW נוסדה ב- 1916 כחברה לאביזרי קיטור ומכוניות קיטור. ב- 1920 הייתה DKW יצרנית האופנועים הגדולה בעולם.
בשנת 1932, אוחדו אאודי, DKW, הורך וונדראר (Wanderer) לחברה אחת - אוטו אוניון AG (Auto Union). סמל החברה - ארבע טבעות שלובות נועד לסמן את איחוד בין ארבע החברות.
קונצרן הרכב הגרמני פולקסווגן רכש את החברה בשנת 1964.
סלמאן אל-פרג'

קריירת מועדונים

אל-פרג' הוא בוגר מחלקת הנוער של אל-הילאל. ב-20 בדצמבר 2008 אל-פרג' ערך את הופעת הבכורה שלו בליגת העל הסעודית במשחק הליגה נגד נג'ראן. ב-16 במרץ 2012 אל-פרג' הבקיע את שער הבכורה שלו בליגה במשחק הליגה נגד אל-נאצר.
לזכותו של אל-פרג' 4 אליפויות, שני גביעים וסופר קאפ אחד במדי אל-הילאל.

קריירה בינלאומית

ב-14 באוקטובר 2012 ערך אל-פרג' את הופעת הבכורה שלו בנבחרת ערב הסעודית בניצחון 2–3 נגד קונגו. ב-3 בספטמבר 2015 הבקיע אל-פרג' את שער הבכורה שלו בנבחרת בניצחון 0–7 נגד מזרח טימור במסגרת מוקדמות מונדיאל 2018.
אל-פרג' השתתף עם הנבחרת במונדיאל 2018 וכבש בניצחון 1–2 נגד מצרים במחזור האחרון.